Broj: 711-I-1116-M-65/21-03-12

Zagreb, 25. lipnja 2021.

**Povjerenstvo za odlučivanje o sukobu interesa (**u daljnjem tekstu: Povjerenstvo) u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Ivone Močenić, zamjenice gradonačelnika Grada Pule**, za davanjem mišljenja Povjerenstva, na 132. sjednici, održanoj 25. lipnja 2021., donosi slijedeće:

**MIŠLJENJE**

**I. Dužnosnica Ivona Močenić, zamjenica gradonačelnika Grada Pule, može za vrijeme profesionalnog obnašanja dužnosti zamjenice gradonačelnika Grada Pule, u Općoj bolnici Pula obavljati i poslove dr. med. specijalista pedijatra, subspecijalista neuropedijatra, 8 sati tjedno, odnosno najviše 180 sati godišnje kao i poslove liječnice u Omladinskoj školi NK Istra 1961, 8 sati tjedno, te za obavljanje istih primati ugovorenu naknadu, s obzirom da opseg i dinamika obavljanja dodatnih poslova ne predstavlja obavljanje drugih poslova u smislu redovitog i stalnog zanimanja.**

**II. Na temelju članka 13. stavka 4. ZSSI-a dužnosnica je obvezna u izvješću o imovinskom stanju prijaviti Povjerenstvu dohotke stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Ivona Močenić, zamjenica gradonačelnika Grada Pule. U knjigama ulazne pošte zahtjev je zaprimljen 23. lipnja 2021., pod poslovnim brojem 711-U-2761-M-65/21-01-5, povodom kojeg se vodi predmet broj M-65/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je i Ivona Močenić, povodom obnašanja dužnosti zamjenice gradonačelnika Grada Pule, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da, sukladno članku 13. stavak 2. ZSSI-a, traži od Povjerenstva da utvrdi utječu li poslovi njezinog redovnog zanimanja – dr. med. specijalista pedijatra, subspecijalist neuropedijatar, na zakonito obnašanje njezine javne dužnosti, zamjenice gradonačelnika Grada Pula-Pola. Dužnost zamjenice gradonačelnika bi obavljala profesionalno.

Naime, u Općoj bolnici Pula obavljala bi poslove dr. med. specijalista pedijatra, subspecijalist neuropedijatar, 8 sati tjedno, odnosno najviše 180 sati godišnje, uz odgovarajuću naknadu. Budući da je ona jedini neuropedijatar na području Istarske županije, te ukoliko prestane obavljati svoje poslove, najbliži neuropedijatar se nalazi u Rijeci, smatra da je u općem interesu da nastavi obavljati poslove svog redovitog i stalnog zanimanja, u ograničenom opsegu kako je navela, te da navedeno ni na koji način neće utjecati na zakonito obnašanje njezine javne dužnosti, zamjenice gradonačelnika.

Također, u smislu članka 6. ZSSI-a, ima dvojbu o mogućnosti daljnjeg obavljanja poslova liječnice u Omladinskoj školi NK Istra 1961, pri čemu ima sklopljen ugovor o radu na radnom mjestu liječnice (8 sati tjedno), uz naknadu, s trajanjem do 30. lipnja 2022. godine, pa moli mišljenje o mogućnosti nastavka obavljanja tih poslova.

U izvješću o imovinskom stanju koje je dužnosnica podnijela Povjerenstvu povodom stupanja na dužnost zamjenice gradonačelnika Grada Pule dužnosnica je navela da dužnost obnaša volonterski.

Uvidom u Registar dužnosnika kojeg ustrojava i vodi Povjerenstvo utvrđeno je da dužnosnica Ivona Močenić dužnost zamjenice gradonačelnika Grada Pule obnaša od 6. lipnja 2021.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 90. Zakona o lokalnoj i područnoj (regionalnoj) samoupravi („Narodne novine“, broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15., 123/17., 98/19. i 144/20.) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Osobe koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Osobe koje dužnost obavljaju volonterski, imaju pravo na naknadu za rad. Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu, klasa: 023-01/15-01/67, urbroj: 515-02-02/1-15-1 u mišljenju od 10. lipnja 2015.g., navodi da se obnašanje dužnosti općinskog načelnika, gradonačelnika, župana i njihovih zamjenika ne može vezivati uz rad u određenom radnom vremenu, jer sama priroda obavljanja dužnosti podrazumijeva rad i djelovanje dužnosnika neovisno o satnici, odnosno vremenu u kojem obnaša dužnost, a nikako ne podrazumijeva rad u točno određeno radno vrijeme, slijedom čega lokalni dužnosnici niti nemaju radno vrijeme.

Imajući u vidu da bi dužnosnica Ivona Močenić predmetne druge poslove u Općoj bolnici Pula obavljala u opsegu od 180 sati godišnje, iz čega Povjerenstvo dolazi do izračuna kako bi takve poslove obavljala do 0,5 sati dnevno ili nešto manje od 3,5 sati tjedno, odnosno u Omladinskoj školi NK Istra 1961, 8 sati tjedno ili nešto više od jednog sata tjedno, Povjerenstvo zaključuje da ih ne bi obavljala u vremenu i opsegu koji bi predstavljao obavljanje drugih poslova u smislu redovitog i stalnog zanimanja u smislu članka 13. stavka 2. ZSSI-a. Slijedom navedenog, ne postoji zapreka da dužnosnica za vrijeme profesionalnog obnašanja dužnosti zamjenice gradonačelnika Grada Pule obavlja poslove liječnice u Općoj bolnici Pula i u Omladinskoj školi NK Istra 1961 te da za obavljanje istih prima ugovorenu naknadu.

Ukazuje se dužnosnici da je u obnašanju javne dužnosti dužna postupati u skladu s načelima djelovanja iz članka 5. ZSSI-a, kojima je, između ostalog, propisano da su dužnosnici osobno odgovorni za svoje djelovanje prema građanima koji su ih izabrali. Stoga je dužnosnica dužna prvenstveno voditi računa da obavljanje poslova liječnice u Općoj bolnici Pula i u Omladinskoj školi NK Istra 1961 ne utječe na učinkovito i pravodobno izvršavanje zadaća i poslova zamjenice gradonačelnika Grada Pule, čime se u konačnici opravdava povjerenje koje su joj građani izborom ukazali. Ukoliko se tijekom izvršavanja ovlasti zamjenice gradonačelnika Grada Pule dužnosnica zbog obavljanja poslova liječnice u Općoj bolnici Pula i u Omladinskoj školi NK Istra 1961 eventualno nađe u situaciji u kojoj ne bi mogla pravodobno i učinkovito obaviti aktivnost zamjenice gradonačelnika Grada Pule zbog izvršavanja obveze posla liječnice, prednost svakako treba dati obnašanju javne dužnosti odnosno dužnosti zamjenice gradonačelnika Grada Pule.

Nadalje, ukazuje se dužnosnici da je na temelju članka 8. i članka 13. stavka 4. ZSSI-a dužna u izvješću o imovinskom stanju navesti podatke o obavljanju drugih poslova ili djelatnosti za vrijeme trajanja mandata kao i prihode koje stječe po toj osnovi, istekom godine u kojoj su prihodi ostvareni.

Slijedom svega navedenog, odlučeno je kao u izreci.

ZAMJENIK PREDSJEDNICE POVJERENSTVA

Davorin Ivanjek, dipl.iur.

Dostaviti:

1. Dužnosnica Ivona Močenić, elektronička dostava
2. Objava na internetskoj stranici Povjerenstva
3. Pismohrana